Diari Oficial de la Generalitat Valenciana


Sumari del DOGV 8106, del 16-08-2017 (2017/7452)

RESOLUCIÓ de 10 d'agost de 2017, del conseller d'Educació, Investigació, Cultura i Esport, per la qual es convoquen els XXXVI Jocs Esportius de la Comunitat Valenciana en edat escolar i s'aproven les bases per les quals es regulen.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8106

Data del DOGV
:   16-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7452


Data del document
:   10-08-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 10 d'agost de 2017, del conseller d'Educació, Investigació, Cultura i Esport, per la qual es convoquen els XXXVI Jocs Esportius de la Comunitat Valenciana en edat escolar i s'aproven les bases per les quals es regulen. [2017/7452]  
D'acord amb el que disposa l'Estatut d'Autonomia de la Comunitat Valenciana, en l'article 49.28, l'esport és competència exclusiva de la Generalitat.  
La Llei 2/2011, de 22 de març, de la Generalitat, de l'esport i l'activitat física de la Comunitat Valenciana, estableix en l'apartat 6 de l'article 2, com a principi rector de l'Administració pública, «el reconeixement de la pràctica esportiva com a factor essencial per a l'atenció de la salut, per a l'augment de la qualitat de vida i del benestar social, per al desenvolupament integral de la persona i per al rendiment de beneficis de salut a totes les edats per mitjà de les activitats físiques oportunes», i en l'apartat 7, el «reconeixement de l'esport i l'activitat física com a valor educatiu que contribueix a la formació integral de xiquets i joves».  
  
A més, entre les línies generals d'actuació de la Generalitat que s'estableixen en l'article 3 de l'esmentada Llei 2/2011 està «Implantar i desenvolupar programes esportius en l'edat escolar, amb especial atenció a l'exercici d'activitats extraescolars de caràcter recreatiu o competitiu en els centres docents, com a garantia i mitjà de la formació integral dels joves».   
L'article 15 de la Llei 2/2001, estableix mesures de protecció a esportistes en edat escolar, entre les quals destaca l'exigència, al personal tècnic i entrenador, d'acreditar una titulació oficial en activitat física i esport adequada per a garantir la seua formació en funció de l'edat i nivell esportiu.  
La figura de l'entrenador o entrenadora és un dels elements més importants en el desenvolupament de l'esport base, ja que és la persona que inicia i guia el procés de formació dels i de les esportistes en edat escolar.  
La formació del personal tècnic continua en procés de canvi des de fa molts anys i actualment s'estableixen dos vies oficials, en funció si la modalitat esportiva pertany a Ensenyances de règim especial o són modalitats pertanyents al període transitori establit. Però no han solucionat, de moment, les necessitats, expectatives i realitats del món de l'esport.  
A més, també s'organitzen cursos federatius no oficials amb validesa només en l'àmbit federat, que no haurien de realitzar-se sense reconeixement oficial.  
Tot això fa que hi haja problemàtiques diferents segons cada esport, la qual cosa fa molt difícil complir l'exigència de titulació oficial. I per això és necessari un procés d'adaptació que requereix un període d'aplicació progressiva d'admissió de titulacions federatives fins a la definitiva implantació de les ensenyances i formacions esportives oficials. Es preveuen tres anys per a les modalitats esportives en període transitori que disposen d'un pla formatiu i cinc anys per a les modalitats que són Ensenyances de règim especial.  
Així mateix, l'article 31 fa una menció expressa als Jocs Esportius de la Comunitat Valenciana com un «conjunt de competicions i activitats de caràcter esportiu, de convocatòria anual, dirigides a la població en edat escolar, en atenció a la seua diversitat i oberta a la participació de qualsevol tipus d'entitats i centres docents».  
Els Jocs Esportius de la Comunitat Valenciana proposen una adaptació del fenomen competitiu i serveix com a complement a l'activitat esportiva que desenvolupen els joves en edat escolar a través de les diferents entitats, i preveuen els valors formatius i constructors de la personalitat que han de considerar-se en aquestes edats. També comprenen trobades esportives que faciliten la pràctica esportiva de persones amb discapacitat, adaptant l'activitat quan és convenient i fomentant la participació inclusiva.  
El nivell de competició general és el denominat de promoció, hi ha també en alguns esports un nivell més competitiu com és el d'iniciació al rendiment, que constitueix la primera etapa en el camí cap a l'esport d'elit i alt rendiment.  
En la categoria prebenjamí, només es convoca la modalitat de multiesport amb activitats mixtes que afavorisquen la igualtat i la coeducació, i també es considera molt recomanable el multiesport en les categories benjamí i aleví, donades les característiques especials del desenvolupament evolutiu dels xiquets i xiquetes amb aquestes edats.  
En l'organització dels Jocs Esportius de la Comunitat Valenciana col·laboren els ajuntaments i federacions esportives dins dels àmbits d'actuació i competències respectius.  
Amb la intenció de complir les línies mencionades, la Generalitat convoca anualment els Jocs Esportius de la Comunitat Valenciana com a campanya de promoció de l'esport i l'activitat física en edat escolar.  
  
Per això, a proposta del director general d'Esport, i en virtut de les funcions que m'atribueix el Decret 7/2015, de 29 de juny, del president de la Generalitat, pel qual es determinen les conselleries en què s'organitza l'administració de la Generalitat, resolc:  
  
Primer  
Convocar els XXXVI Jocs Esportius de la Comunitat Valenciana per al curs/temporada 2017-2018.  
  
Segon  
Aprovar les bases per les quals es regulen els Jocs Esportius de la Comunitat Valenciana que consten en l'annex I de la present resolució.  
  
  
Tercer  
Es faculta el director general d'Esport perquè dicte les resolucions necessàries per a l'aplicació i interpretació de la present resolució, i es delega la facultat d'adoptar les mesures oportunes per a l'adequat desenvolupament i funcionament dels Jocs Esportius de la Comunitat Valenciana.  
  
Quart  
La present resolució produirà efectes des de l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre de 2015, de procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, els interessats podran interposar potestativament recurs de reposició davant del conseller d'Educació, Investigació Cultura i Esport, en el termini d'un mes, comptador des de l'endemà de la publicació en el Diari Oficial de la Generalitat Valenciana, o bé es podrà plantejar directament recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació.  
  
València, 10 d'agost de 2017.- El conseller d'Educació, Investigació, Cultura i Esport: Vicent Marzà Ibáñez.  
  
  
  
ANNEX I  
Bases generals per les quals es regulen els XXXVI Jocs Esportius de la Comunitat Valenciana  
  
1. Participants  
1.1. Entitats: podran sol·licitar la participació en els Jocs Esportius de la Comunitat Valenciana els centres d'ensenyança, clubs esportius, associacions o altres entitats legalment constituïdes, la seu social dels quals es trobe dins del territori de la Comunitat Valenciana. Les entitats podran inscriure esportistes, personal tècnic i personal delegat que complisquen els requisits establits en els apartats següents  
  
1.2. Esportistes: podran participar en els Jocs Esportius de la Comunitat Valenciana els i les esportistes amb data naixement entre l'1 de gener de 1999 i el 31 de desembre de 2011 i que estiguen escolaritzats/escolaritzades en centres educatius de la Comunitat Valenciana.  
En jornades d'esport adaptat podrà ampliar-se l'edat de les persones participants si estan escolaritzades en centres educatius.  
Es recomana que una persona esportista no participe en més d'una competició en el mateix dia.  
1.3. Personal tècnic i personal delegat: entre tot el personal tècnic, entrenador i delegat de les entitats i equips participants en els Jocs Esportius de la Comunitat Valenciana, almenys una persona haurà de ser major d'edat, com a responsable dels i de les esportistes participants.  
  
El personal tècnic haurà d'acreditar la titulació adequada en activitat física i esport per a garantir la formació dels i de les esportistes en funció de l'edat i nivell esportiu, d'acord amb l'annex II.  
A més, el personal tècnic i personal delegat haurà de disposar del certificat negatiu del Registre Central de Delinqüents Sexuals. Serà responsabilitat de cada entitat participant exigir a aquest personal el certificat negatiu del Registre Central de Delinqüents Sexuals en els termes que estableix l'article 13.5 de la Llei orgànica 1/1996, de 15 de gener, de protecció jurídica del menor.   
En el nivell d'iniciació al rendiment es regularà la titulació mínima exigida en les bases de competició específiques de cada esport.  
  
2. Esports convocats  
2.1. Estarà oberta la inscripció a tots els esports amb federació autonòmica legalment constituïda, així com a les activitats físiques reconegudes i qualificades per la Generalitat, sempre que tinguen un mínim de participants per a poder realitzar la competició o activitat, d'acord amb el que s'ha estipulat en la present resolució per a cada un dels esports i fases.  
2.2. En el cas de persones amb discapacitat, els esports, categories, nivells, edats, fases de competició i calendaris es determinaran en funció de les inscripcions que es realitzen, així com de les necessitats dels practicants. Es fomentarà la inclusió de les persones amb discapacitat en els equips, jornades i trobades dels Jocs Esportius de la Comunitat Valenciana, i es podran convocar modalitats esportives específiques com el golbol, boccia, eslàlom, etc., en les quals la participació siga inclusiva.  
  
2.3. Les modalitats de futbol i futbol sala es regiran exclusivament pel que disposen les bases 7.3 i 7.4, així com per les bases de competició específiques de futbol sala.  
  
3. Categories  
Les categories, per any de naixement, seran les següents:  
  
 Nascuts en Equivalència curs escolar  
Prebenjamí (segons el que estipula la base 4.1. només multiesport) 2010/2011 1r i 2n Educació Primària  
Benjamí 2008/2009 3r i 4t Educació Primària  
Aleví 2006/2007 5é i 6é Educació Primària  
Infantil 2004/2005 1r i 2n ESO  
Cadet 2002/2003 3r i 4t ESO  
Juvenil (només esportistes que no tinguen llicència federada i exclusivament en l'àmbit municipal). 2000/2001 1r i 2n Batxillerat  
  
  
Excepcionalment, en algunes modalitats esportives podran variar els anys de naixement i nom de la categoria, d'acord amb criteris tècnics establits entre la federació esportiva corresponent i la Direcció General d'Esport, i detallats en les bases de competició específiques de cada esport.  
  
4. Nivells de competició  
Amb caràcter general, les competicions presenten un nivell únic, nivell promoció.  
En les modalitats esportives establides en la base 4.2, es preveurà la possibilitat de participació en dos nivells de competició: nivell de promoció i nivell d'iniciació al rendiment.  
4.1. Nivell de promoció  
És el nivell únic, amb caràcter general.  
4.1.1. En categoria prebenjamí només es convocarà la modalitat de multiesport amb activitats mixtes que afavorisquen la igualtat i la coeducació, d'acord amb les especificacions establides en la base 5.1.3.  
  
4.1.2. En categories benjamí i aleví es recomana que la composició d'equips i la competició siga mixta.  
Si la composició dels equips són masculins o femenins disputaran la competició que li correspon per sexe, segons els criteris següents:  
  
- Quan en la composició d'un equip s'inscriga un sol esportista de diferent sexe dels altres components de l'equip, disputaran la competició mixta i, si no n'hi ha, la que li correspondria per la majoria dels seus components.  
- Quan en la composició d'un equip s'inscriga més d'un esportista de l'altre sexe, es disputarà la competició mixta i, si no n'hi ha, disputarà la competició masculina.  
També es considera molt recomanable el multiesport en les categories benjamí i aleví amb activitats mixtes per a afavorir la igualtat i la coeducació, donades les característiques especials del desenvolupament evolutiu dels xiquets i xiquetes amb aquestes edats.  
4.1.2. En categories infantil, cadet i juvenil la composició d'equips i la competició serà masculina o femenina.   
En el supòsit que algun esportista s'integre en un equip de l'altre sexe, disputarà la competició que els correspon segons els criteris següents:  
- Quan en la composició d'un equip s'inscriga un sol esportista de diferent sexe dels altres components de l'equip, disputaran la competició que li correspondria per la majoria dels seus components.  
- Quan en la composició d'un equip s'inscriga més d'un esportista de l'altre sexe, es disputarà la competició masculina.  
  
4.2. Nivell d'iniciació al rendiment  
Es convoca nivell d'iniciació al rendiment en els esports següents: atletisme, bàsquet, handbol, rugbi, triatló i voleibol, així com qualsevol altra modalitat esportiva que per les seues característiques tècniques, d'organització i funcionament siga aconsellable.  
El nivell d'iniciació al rendiment presenta un objectiu més competitiu que el de promoció i constitueix la primera etapa en el camí cap a l'esport d'elit i alt rendiment més adaptat pel seu nivell i organització a clubs, associacions esportives i centres educatius que per la seua estructura organitzativa i esportiva així ho aconsellen.   
L'adscripció al nivell d'iniciació al rendiment, categories, equips i competició estaran condicionades a criteris tècnics establits entre la corresponent federació esportiva i la Direcció General d'Esport, i detallats en les bases de competició específiques de cada esport.  
  
  
5. Àmbits de competició en el nivell de promoció  
5.1. Municipal i intermunicipal.  
5.1.1. Competicions i trobades municipals: organitzades pels ajuntaments corresponents per a totes les categories. Els ajuntaments aprovaran les modalitats esportives i categories que organitzen segons la demanda esportiva. Així mateix, podran establir totes les normes organitzatives que estimen necessàries per al bon desenvolupament de les competicions, sempre que no contradiguen o contravinguen les bases de la present resolució.  
Els ajuntaments informaran per escrit i d'acord amb la base 7.5, de les inscripcions que han registrat i de les fases de competició que organitzen, a les seccions d'Activitat Física i Esport de la Direcció Territorial d'Educació, Investigació, Cultura i Esport corresponent.  
  
S'entén com a fase municipal/intermunicipal aquella que comporta una realització de trobades o competició esportiva periòdica i de duració prolongada, amb una participació mínima de 4 equips per esport i categoria i que pertanguen a tres o més entitats.  
5.1.2. Competicions i trobades intermunicipals: els ajuntaments, mancomunitats o qualsevol institució pública supramunicipal podran organitzar competicions que acullen participants de diversos municipis.  
  
5.1.3. En l'àmbit municipal o intermunicipal en la categoria prebenjamí, els ajuntaments o les institucions públiques supramunicipals, en el marc de les seues competències, hauran d'introduir el multiesport com a única modalitat esportiva, basada en la pràctica de diversos esports amb caràcter individual i/o col·lectiu, amb activitats mixtes que afavorisquen la igualtat i la coeducació, adequant les normes i les característiques de joc a les necessitats de les edats i amb l'objecte d'evitar una especialització esportiva precoç.  
S'haurà de presentar el projecte de multiesport per l'ajuntament o per la institució pública supramunicipal que organitze la dita modalitat, en la secció d'Activitat Física i Esport de la Direcció Territorial d'Educació, Investigació, Cultura i Esport corresponent a la seua província, així com memòria i informe de la realització d'aquest a l'acabament.  
  
També es considera molt recomanable el multiesport amb activitats mixtes en les categories benjamí i aleví per a afavorir la igualtat i la coeducació, donades les característiques especials del desenvolupament evolutiu dels xiquets i xiquetes amb aquestes edats.  
Excepcionalment, en la categoria prebenjamí s'admetran altres modalitats esportives específiques sempre que hagen adequat les seues normes i característiques de joc a les necessitats educatives d'aquestes edats, i que estiguen aprovades en les bases específiques de la modalitat esportiva prebenjamí corresponent, que haurà de presentar l'ajuntament organitzador en la secció d'Activitat Física i Esport de la Direcció Territorial d'Educació, Investigació, Cultura i Esport corresponent a la seua província,  
5.1.4. De les competicions municipals i intermunicipals es classificaran els equips per a la competició provincial d'acord amb la taula següent:  
  
Nombre d'equips per esport i categoria en competició municipal o intermunicipal Inscripció màxima para  
competició provincial  
De 4 a 8 1  
De 9 a 12 2  
De 13 a 17 3  
18 o més 4  
  
  
Les institucions públiques organitzadores comunicaran els equips classificats a la secció d'Activitat Física i Esport de la Direcció Territorial d'Educació, Investigació, Cultura i Esport corresponent a la seua província, la qual marcarà el termini màxim de presentació d'aquests.  
  
5.2. Àmbit provincial: per a la categoria aleví, infantil i cadet. Excepcionalment, es podrà autoritzar la categoria benjamí i juvenil en alguns esports quan la participació i l'organització de la modalitat esportiva així ho requerisquen. La competició provincial constarà de la fase final provincial i serà organitzada per les comissions tècniques provincials per als esportistes i equips classificats de les diferents competicions municipals i intermunicipals, d'acord amb el barem arreplegat en la base 5.1.4.  
Per a poder realitzar-se una competició provincial hauran de classificar-se i disputar aquesta un mínim de 4 equips per esport i categoria i que pertanguen a tres o més entitats.  
5.3. Àmbit autonòmic: per a la categoria infantil i cadet. Excepcionalment, es podrà autoritzar la categoria aleví en el nivell de promoció en alguns esports, quan la participació i l'organització de la modalitat esportiva així ho requerisquen. Serà organitzat per la comissió tècnica autonòmica d'acord amb les bases de competició específiques de cada modalitat esportiva.  
En les modalitats esportives i categories en què s'organitza competició del nivell de promoció, només hi haurà fase final autonòmica quan així ho acorde la comissió tècnica autonòmica en funció dels equips participants classificats.  
En les modalitats esportives i categories en què s'organitza competició del nivell d'iniciació al rendiment, seran els equips i/o esportistes d'aquestes competicions els únics que podran participar en l'àmbit autonòmic, segons establisquen les bases de competició específiques de cada modalitat esportiva.  
Excepcionalment, quan la inscripció en el nivell d'iniciació al rendiment siga considerada insuficient per la comissió tècnica autonòmica, i als efectes de designar els equips assistents a la final autonòmica, es podran disputar eliminatòries amb equips finalistes en el nivell de promoció.  
Hi haurà d'haver un mínim de cinquanta inscripcions pertanyents almenys a sis entitats esportives de dos províncies diferents. No es considerarà en aquest còmput les federacions esportives autonòmiques de la Comunitat Valenciana.  
Excepcionalment, es podran realitzar campionats autonòmics de modalitats esportives que no complisquen els requisits exposats en el paràgraf anterior quan la comissió tècnica autonòmica ho considere oportú pel seu interés social i de promoció esportiva.  
  
6. Organització.  
6.1. Els XXXVI Jocs Esportius de la Comunitat Valenciana es desenvoluparan des de l'1 de setembre de 2017 fins al 31 d'agost de 2018.  
Les bases de competició específiques de cada una de les modalitats esportives s'establiran de comú acord amb la federació esportiva corresponent. Aquestes bases estaran a disposició de les persones interessades en la pàgina web jocsesportiuscv.gva.es, en les direccions territorials d'Educació, Investigació, Cultura i Esport d'Alacant, Castelló i València, i en les pàgines web i seus de les federacions esportives autonòmiques corresponents.  
6.2. Per a l'organització i control dels mencionats Jocs Esportius es constituiran les següents comissions tècniques:  
- La comissió tècnica autonòmica, que serà l'encarregada de l'exercici de l'activitat de cada modalitat esportiva en el seu àmbit de competència i estarà integrada per dos representants de la Direcció General d'Esport i un representant de cada una de les següents institucions o òrgans: la federació esportiva implicada i les tres direccions territorials d'Educació, Investigació, Cultura i Esport, actuant com a secretari de la comissió, el cap de la Secció d'Extensió Esportiva de la Direcció General d'Esport.  
La comissió tècnica autonòmica estarà presidida pel cap del Servei de Promoció de l'Esport i Activitat Física de la Direcció General d'Esport i tindrà la seua seu on la tinga aquest òrgan.  
- Comissions tècniques provincials a Alacant, Castelló i València, que seran les encarregades de l'exercici de l'activitat de cada modalitat esportiva en el seu àmbit de competència i estaran integrades per dos representants de les corresponents direccions territorials d'Educació, Investigació, Cultura i Esport i un representant de la federació esportiva implicada, i actuaran com a presidents d'aquests els caps de secció d'Activitat Física i Esport de les direccions territorials d'Educació, Cultura i Esport, i com a secretari un funcionari de la direcció territorial corresponent.  
La comissió tècnica autonòmica i la comissió tècnica provincial corresponent s'ajustaran en el seu funcionament al que disposa la Llei 40/2015, d'1 d'octubre, de règim jurídic de les administracions públiques.  
7. Inscripcions en el nivell de promoció  
7.1. Per a poder participar en el nivell de promoció, l'entitat interessada haurà de realitzar la inscripció en línia a través de l'aplicació web JOCSE en la pàgina jocsesportiuscv.gva.es, en els terminis que s'indiquen a continuació:  
7.1.1. Esports col·lectius, nivell de promoció, per a totes les categories: la inscripció es realitzarà en línia en JOCSE amb data límit el 16 d'octubre de 2017.  
7.1.2. Esports individuals, nivell de promoció, per a totes les categories: la inscripció es realitzarà en línia en JOCSE amb 20 dies d'antelació a la celebració de la competició, com a mínim.  
7.2. Excepcionalment, els ajuntaments que disposen d'inscripció en línia municipal hauran de coordinar amb la Direcció General d'Esport la formalització d'aquestes inscripcions en l'aplicació web JOCSE  
  
7.3. En la modalitat de futbol només hi haurà fase municipal/intermunicipal en el nivell de promoció, i finalitzarà en el dit àmbit la competició.  
7.4. En la modalitat de futbol sala només hi haurà el nivell de promoció.  
Els equips participants en la modalitat de futbol sala masculí només podran inscriure un màxim de dos jugadors que posseïsquen llicència federada en la modalitat de futbol o futbol sala.  
Els equips participants en la modalitat de futbol sala femení podran inscriure esportistes amb llicència federada en la modalitat de futbol o futbol sala.  
7.5. Cada ajuntament enviarà, amb data límit el 31 d'octubre de 2017, a la secció d'Activitat Física i Esport de la Direcció Territorial d'Educació, Investigació, Cultura i Esport corresponent a la seua província, la documentació següent:  
- Informació sobre els esports per als quals s'organitzarà fase municipal o, si és el cas, intermunicipal.  
- Calendari de la competició municipal en el cas que s'organitze.  
- Projecte de multiesport per a la categoria prebenjamí, si és el cas.  
  
- En el cas d'organitzar multiesport per a la resta de categories, s'haurà de remetre, també el projecte de l'activitat.  
- Bases especifiques de modalitat esportiva per a la categoria prebenjamí adequada a les seues edats, si és el cas.  
- Informació dels esports i equips en què no es puga organitzar competició municipal.  
Quan els ajuntaments no remeten la documentació sol·licitada en la data indicada, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització de la fase municipal.  
7.6. La inscripció en el nivell de promoció dels Jocs Esportius suposa l'acceptació d'aquesta resolució i la seua normativa d'aplicació.  
  
8. Inscripcions en el nivell d'iniciació al rendiment  
8.1. Per a poder participar en el nivell d'iniciació al rendiment, l'entitat interessada haurà de formalitzar la seua inscripció en els llocs i terminis que s'indiquen:  
8.1.1. Esports col·lectius, nivell d'iniciació al rendiment, indicats en la base 4 (bàsquet, handbol, rugbi i voleibol): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
  
8.1.2. Esports individuals, nivell d'iniciació al rendiment, indicats en la base 4 (atletisme i triatló): la inscripció es realitzarà en la federació esportiva corresponent amb la data límit que s'establisca en les bases de competició específiques de cada esport.  
8.2. Les federacions esportives amb modalitats d'iniciació al rendiment hauran de remetre a la Direcció General d'Esport la relació i informació dels equips i participants de cada una de les entitats inscrites en el nivell d'iniciació al rendiment.  
Quan la federació no remeta la documentació sol·licitada en la data indicada per la Direcció General d'Esport, s'entendrà que no participen en la present edició dels Jocs Esportius de la Comunitat Valenciana, per la qual cosa la Generalitat no assumirà cap responsabilitat derivada de l'organització del nivell d'iniciació al rendiment.  
8.3. La inscripció en el nivell d'iniciació al rendiment dels Jocs Esportius suposa l'acceptació d'aquesta resolució i la seua normativa d'aplicació.  
  
9. Documentació  
9.1. En les trobades i competicions dels jocs esportius, segons l'àmbit de competició i la categoria, els esportistes, tècnics i delegats que hi participen hauran de presentar la documentació següent:  
9.1.1. En l'àmbit de competició municipal i intermunicipal:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent.  
9.1.2. En l'àmbit provincial o autonòmic:  
- Full d'inscripció dels Jocs Esportius de la Comunitat Valenciana.  
  
- Llicència dels Jocs Esportius de la Comunitat Valenciana validada per l'entitat local corresponent i per les seccions d'Activitat Física i Esport de la Direcció Territorial d'Educació, Investigació, Cultura i Esport corresponent a la seua província. Si no està validada per les direccions territorials d'Educació, Investigació, Cultura i Esport i només està validada per l'entitat local, s'haurà de presentar document original o fotocòpia confrontada del DNI o passaport individual (els estrangers hauran de presentar passaport individual o targeta de resident).  
9.2. En les bases de competició específiques de cada una de les modalitats esportives es determinaran i regularan, si és el cas, les especificitats quant a documentació.  
9.3. Aquesta documentació haurà de posar-se a disposició dels àrbitres, jutges, representants federatius i de la Generalitat, sempre que siga requerida.  
9.4. Per al nivell d'iniciació al rendiment, les inscripcions, llicència i documentació esmentades en les bases 8 i 9 podran regular-se i determinar-se de manera diferent, i figuraran, en aquest cas, en les bases de competició específiques de cada modalitat esportiva.  
  
10. Composició dels equips.  
La composició numèrica màxima dels equips serà:  
  
  
(1) El nombre màxim de jugadors en bàsquet iniciació al rendiment es trobarà detallat en les bases de competició específiques i serà entre 12 i 15 jugadors, depenent de la diferenciació de nivells de competició que es puga establir.  
  
(2) El nombre és d'esportistes i, si se'n reduïra aquest número, no podria ser substituït en cap cas per altres persones (delegat, entrenador, etc.).  
  
En les altres modalitats esportives el nombre màxim de jugadors estarà especificat en les bases de competició específiques.  
  
11. Assistència sanitària i assegurances  
11.1. La Conselleria de Sanitat i Salut Pública prestarà atenció medicosanitària, a través dels seus centres i institucions sanitàries, amb tots els dispositius que hi ha en la seua xarxa, als esportistes, entrenadors, delegats i organitzadors que patisquen qualsevol accident de caràcter esportiu durant la participació en els Jocs Esportius de la Comunitat Valenciana. La dita atenció s'haurà de produir abans de transcorregudes 48 hores que haja ocorregut l'accident.  
Per a poder ser beneficiari/beneficiària de les prestacions mencionades en el paràgraf anterior haurà d'haver formalitzat la corresponent inscripció en els Jocs Esportius de la Comunitat Valenciana, convocats per la Generalitat, i disposar de la llicència esportiva dels Jocs Esportius degudament diligenciada que haurà de ser aportada en el moment de sol·licitar l'oportuna atenció medicosanitària.  
No obstant això, en aquells supòsits en què el participant lesionat estiga federat, es liquidarà l'import de l'assistència a càrrec de la respectiva mútua esportiva.  
11.2. L'entitat asseguradora amb contracte amb vigor amb la Conselleria d'Educació, Investigació, Cultura i Esport cobrirà l'assistència mèdica continuada, posterior a la prestada en primera instància per la Conselleria de Sanitat i Salut Pública, derivada d'accident esportiu que puguen patir en el transcurs de les competicions, entrenaments o desplaçaments els esportistes, entrenadors, organitzadors i delegats participants en els Jocs Esportius de la Comunitat Valenciana, d'acord amb el Reial decret 849/1993, de 4 de juny, del Ministeri d'Educació i Ciència, així com la responsabilitat civil per accions o omissions en l'exercici de les funcions que els competeixen.  
No es podrà sol·licitar mai aquesta segona assistència mèdica continuada sense l'informe de l'atenció primària elaborat per la Conselleria de Sanitat i Salut Pública no més tard de les 48 hores posteriors a l'accident.  
  
12. Jornada, camps de joc i material de competició  
En l'àmbit provincial i autonòmic, les jornades per a disputar els partits seran preferentment els dissabtes de 09.00 a 13.00 hores.  
En les competicions provincials i autonòmiques, tots els equips d'esports col·lectius que siguen designats per a jugar a casa seran els responsables d'aportar per a cada trobada el material necessari i la instal·lació adequada.  
En els casos de designació d'un camp de joc neutral i en les finals provincials o autonòmiques, cada equip aportarà un baló reglamentari, així com el material necessari per a l'escalfament.  
  
13. Règim disciplinari  
Per a resoldre les qüestions suscitades en matèria de disciplina esportiva s'aplicarà el reglament federatiu corresponent, a excepció dels punts que facen referència a sancions econòmiques.  
Es crearan els següents nivells i àmbits de comités de competició amb caràcter general:  
- En primera instància:  
En competicions municipals/intermunicipals, el comité de competició que crega oportú l'organitzador de la competició.  
En competicions provincials i d'àmbit autonòmic, el comité de competició de la federació corresponent, assistit per un responsable federatiu dels Jocs Esportius de la Comunitat Valenciana.  
- En segona instància:  
El comité d'apel·lació de la federació corresponent, assistit per un responsable federatiu dels Jocs Esportius de la Comunitat Valenciana.  
  
- En tercera i última instància:  
El Tribunal de l'Esport de la Comunitat Valenciana, que esgota la via administrativa.  
  
  
ANNEX II  
Titulacions del personal tècnic de jocs esportius  
  
1. Les titulacions següents permetran la tramitació de la llicència corresponent d'entrenador o entrenadora dels Jocs Esportius per a totes les modalitats esportives, en el nivell de promoció:  
- Grau en Ciències de l'Activitat Física i l'Esport o equivalent. (Llicenciatura en Educació Física,...)  
- Grau d'Educació Primària menció en Educació Física. (Diplomatura en Educació Física, Mestre Especialista en Educació Física,...)  
  
- Tècnic o tècnica superior en Animació d'Activitats Física i Esportives  
- Tècnic o tècnica de grau mitjà en Conducció d'Activitats Físiques en el Medi Natural (exclusivament per a activitats en la naturalesa i multiesport).  
  
2. Les titulacions següents permetran la tramitació de la llicència corresponent d'entrenador o entrenadora dels Jocs Esportius exclusivament per a la modalitat esportiva específica per a la qual van obtindre la corresponent titulació i per a la modalitat de multiesport:  
  
- Certificat de cicle inicial de grau mitjà en les diferents modalitats esportives de les ensenyances esportives de règim especial  
  
- Tècnic o tècnica esportiu de grau mitjà o de grau superior en les diferents modalitats esportives de les ensenyances esportives de règim especial.  
- Formacions esportives en període transitori, en els diferents nivells (inclosa l'oferta parcial del nivell I), autoritzades per l'òrgan competent en matèria de formació esportiva de la Comunitat Autònoma corresponent.  
- Excepcionalment, fins que hi haja una implantació i oferta suficient per a cobrir les necessitats d'entrenadors en jocs esportius, formació d'entrenador esportiu federatiu de les modalitats amb titulació de tècnic o tècnica esportiu de grau mitjà o de grau superior de les ensenyances esportives de règim especial.  
En el nivell d'iniciació al rendiment es regularà la titulació mínima exigida en les bases de competició específiques de cada esport, que en cap cas serà inferior a les establides en el punt 2 del present annex.  
  
Els entrenadors que acrediten la seua inscripció en jocs esportius en una de les 3 últimes temporades i no disposen de cap de les formacions especificades en el present annex podran inscriure's, exclusivament en la present temporada, presentant una declaració responsable en què es comprometen a matricular-se en el pròxim curs que es convoque de la seua modalitat esportiva de nivell I o d'oferta parcial d'aquest.